# PÁLYÁZATI FELHÍVÁS

Szombathely Megyei Jogú Város Önkormányzata Közgyűlése az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (a továbbiakban: Emtv.) 39.§ (2)-(4) bekezdése, továbbá az előadó-művészeti szervezet vezetőjének választására irányuló pályázati eljárásról és a munkakör betöltésének szabályairól szóló 155/2017. (VI.15.) Korm. rendelet alapján pályázatot ír ki a **Savaria Szimfonikus Zenekar** igazgatói feladatkörének az Emtv. 39. § (1) bekezdése szerinti munkaviszonyban, az Emtv.41. § (1) bekezdése szerint 5 év határozott időre történő betöltésére.

**Munkakör:** igazgató

**A munkaviszony időtartama:** határozott (2020.06.01-2025.05.31.)

**A munkakör betöltésének kezdő időpontja:** a munkakör legkorábban 2020. június 1. napjával tölthető be.

**Foglalkoztatás jellege:** teljes munkaidő

**A munkavégzés helye:** 9700 Szombathely, Rákóczi Ferenc u. 3.

**Illetmény és juttatások:** a munkabér és juttatások megállapítására a munka törvénykönyvéről szóló 2012. évi I. törvény (a továbbiakban: Mt.) vezető állású munkavállalóira vonatkozó rendelkezései és a felek közötti megállapodás irányadó.

**Az intézmény éves költségvetésének 2019. évi fő előirányzatai (eFt-ban):**

-          bevételi és kiadási előirányzat eredeti: 462.107,-

-          fenntartói támogatás: 130.107,-

-          ebből állami támogatás: 254.000,-

**A beosztáshoz tartozó, illetve a vezetői megbízással járó lényeges feladatok:**

* a hatályos jogszabályok, az intézmény alapító okirata és szabályzatai, továbbá a Savaria Szimfonikus Zenekar és az Emberi Erőforrások Minisztériuma között kötött közszolgáltatási szerződésben, továbbá a Savaria Szimfonikus Zenekar és Szombathely Megyei Jogú Város Önkormányzata között kötött fenntartói megállapodásban foglaltakkal összhangban irányítja és koordinálja az intézményt;
* a Savaria Szimfonikus Zenekar jelenlegi besorolásának (az Emtv. szerint: nemzeti minősítésű előadó-művészeti szervezet) megtartása;
* az előadó-művészeti intézmény rendeltetésszerű működésének biztosítása, a művészeti terv megvalósulásának elősegítése és a szervezeti egységek összehangolása;
* a munkáltatói jogkör gyakorlása az intézmény dolgozói felett;
* az intézmény képviselete az állami, társadalmi, gazdasági és civil szervezetek előtt;
* önálló, személyes felelősséggel járó döntések meghozatala az intézményt érintő ügyekben;
* nemzetközi szakmai kapcsolatok kialakítása, ápolása.

**Díjazás:** Az alapbér megállapítására az Mt. vezető állású munkavállalókra vonatkozó rendelkezései, továbbá az Emtv. 39/A.§ és 41.§ (3) bekezdéseiben foglaltak az irányadóak.

**A vezetői munkakör betöltéséhez szükséges szakmai követelmények és egyéb feltételek:**

* magyar állampolgárság;
* büntetlen előélet; a pályázó nem áll a közalkalmazottak jogállásáról szóló 1992. évi XXXIII. törvény (a továbbiakban: Kjt.) 20. § (2) bekezdés d) pontjában meghatározottak miatti büntetőeljárás hatálya alatt;
* cselekvőképesség;
* szakirányú felsőfokú végzettség (szakirányú felsőfokú végzettségnek minősül a felsőoktatási intézményben szerzett, az intézmény alaptevékenységének megfelelő diplomával vagy oklevéllel, vagy jogász vagy közgazdász oklevéllel tanúsított végzettség);
* legalább ötéves szakmai gyakorlat (szakmai gyakorlatnak minősül a valamely előadó-művészeti szervezetnél, a szervezet alaptevékenységének megfelelő és ahhoz közvetlenül kapcsolódó munkakörben, munkavégzésre irányuló egyéb jogviszony esetében az ilyen feladatkörben eltöltött idő) vagy hároméves előadó-művészeti szervezetben szerzett vezetői gyakorlat;
* vagyonnyilatkozat-tételi eljárás lefolytatása.

**A pályázat elbírálásánál előnyt jelent:**

* a szakterületen szerzett vezetői gyakorlat;
* egy nyugati nyelv tárgyalási szintű ismerete.

**A pályázat részeként benyújtandó iratok, igazolások:**

* részletes szakmai önéletrajz;
* az iskolai végzettséget, szakképesítést igazoló okmányok másolata;
* legalább öt éves szakmai gyakorlat meglétére vonatkozó munkáltatói igazolás, vagy hároméves előadó-művészeti szervezetben szerzett vezetői gyakorlat;
* a pályázó eddigi szakmai munkájának bemutatása;
* az intézmény irányítására, működtetésére vonatkozó vezetői program;
* minimális bér-, illetve jövedelemigény;
* a pályázó nyilatkozata arról, hogy az Mt. 211. §-ában szereplő összeférhetetlenség fennáll-e;
* a pályázó nyilatkozata arról, hogy a vagyonnyilatkozat-tételi eljárás lefolytatását vállalja;
* 90 napnál nem régebbi hatósági erkölcsi bizonyítvány a büntetlen előélet, valamint annak igazolására, hogy a pályázó a Kjt. 20. § (2) bekezdés d) pontjában foglalt büntetőeljárások hatálya alatt nem áll, továbbá annak igazolására, hogy a pályázó nem áll foglalkozástól eltiltás hatálya alatt. (Ha a pályázó erkölcsi bizonyítványhoz kötött munkakörben dolgozok, az erről szóló igazolás.)
* a pályázó nyilatkozata arról, hogy a pályázati anyagában foglalt személyes adatainak a pályázati eljárással összefüggésben szükséges kezeléséhez hozzájárul;
* a pályázó nyilatkozata arról, hogy a személyes meghallgatása, valamint a pályázatának elbírálása a bizottság, továbbá a közgyűlés nyilvános ülésén történhet-e, vagy kéri a zárt ülés tartását.

**A pályázat benyújtásának ideje és módja:**

A pályázati felhívásnak az Emberi Erőforrások Minisztériuma honlapján való megjelenésétől számított 30 munkanapon belül, postai úton való benyújtás esetén is. (A pályázati kiírással kapcsolatosan további információt az Egészségügyi és Közszolgálati Osztály Egészségügyi, Kulturális és Köznevelési Irodája nyújt, a 94/520-133-as telefonszámon.)

* Postai úton: Szombathely Megyei Jogú Város Önkormányzata Közgyűlésének címezve a 9700 Szombathely, Kossuth Lajos utca 1-3. (Szombathely Megyei Jogú Város Polgármesteri Hivatala) címre történő megküldésével. Kérjük a borítékon feltüntetni a munkakör megnevezését: Savaria Szimfonikus Zenekar igazgatói beosztás betöltésére vonatkozó pályázat.
* Személyesen: az Egészségügyi és Közszolgálati Osztály Egészségügyi, Kulturális és Köznevelési Irodája részére (9700 Szombathely, Kossuth Lajos utca 1-3. III. emelet 316. iroda).

A pályázó kiírója a pályázóknak igény szerint egységes, a Savaria Szimfonikus Zenekar gazdálkodási, munkáltatói és működési adatait tartalmazó pályázati dokumentációt biztosít:

* az intézmény Alapító okirata;
* Szervezeti és Működési Szabályzata;
* működési alapmutatói (költségvetési sarokszámok, látogatottság, dolgozói létszám, a létesítmény technikai és műszaki adatai).

**Pályázati határidő:** a [www.kormany.hu](http://www.kormany.hu) honlapon történő megjelenést (2019. december 10. napja) követő 30 munkanapon belül, azaz **2020. január 23. (csütörtök) 16.00 óra.**

**A pályázat elbírálásának módja, rendje:**

A pályázat elbírálására a 155/2017. (VI.15.) Korm. rendelet előírásai az irányadóak.

A pályázatokról Szombathely Megyei Jogú Város Közgyűlése, mint a kinevezési és megbízási jogkör gyakorlója - a szakmai bizottság véleményének mérlegelését követően - dönt a pályázat benyújtási határidejének lejártát követő első ülésén.

A pályázók a bizottsági meghallgatás időpontjáról a Bizottság ülését megelőző 5 nappal írásban értesítést kapnak. A pályázat eredményéről a pályázók a Közgyűlés döntését követő 3 munkanapon belül írásban értesülnek. A kiíró a pályázat eredménytelenné nyilvánításának jogát fenntartja.

**Megjegyzés:**

A pályázat kiírója az alábbiakra hívja fel a pályázók figyelmét:

* A pályázat beérkezésének határideje a postai úton való beérkezésre és a személyesen történő benyújtásra egyaránt irányadó.
* A pályázati felhívást elsődlegesen a [www.szombathely.hu](http://www.szombathely.hu) honlapon lévő tartalommal megegyezően vegyék figyelembe.

**A pályázati felhívás közzétételének helye és ideje:**

* Emberi Erőforrások Minisztériuma honlapja ([www.kormany.hu](http://www.kormany.hu). 2019.12.10.)
* Szombathely Megyei Jogú Város honlapja ([www.szombathely.hu](http://www.szombathely.hu/), 2019.12.10.)
* Szombathely Megyei Jogú Város Polgármesteri Hivatala hirdetőtáblája (2019.12.10.)
* Savaria Fórum (a 2019.12.10. napját követő első megjelenés napja)

**Szombathely, 2019. ………………………. …..**

**/: Dr. Nemény András :/**

**polgármester**